ak:Fresh | Fresh Namibie | Aandkerk - Comfort to Calling: Verhoudings
Comfort to Calling: Verhoudings
Indien jy die volledige boodskap wil luister, kan jy dit hier kry: https://www.youtube.com/watch?v=4yzrrWwDlD0&t=2s
Kom ons lees 1 Johannes 4:7-12 saam. Die teks gaan oor die liefde - liefde vir God en liefde vir ons naaste en hierdie twee liefdes hou baie verband met mekaar.
Wat is jou verstaan van die liefde? Hoe laat liefde jou voel?
Ons almal smag na liefde en aanvaarding, maar breek en bloei jou hart nog vir ware liefde vir mekaar?
Lees weer vers 8 en 9 van ons teks. Hoe is God se liefde aan ons openbaar deur die kruisiging van Jesus Christus? Wat sê dit vir ons dat God Sy enigste Seun gestuur het?
God se hart het gebreek vir die onreg, hopeloosheid, seer en swaarkry van mense en daarom het Hy Sy Seun gestuur. Hy het liefde gestuur daar waar genade en liefde nodig was, nie omdat dit is waar Hy liefde terug ontvang het nie. God se hart het gebreek oor mense wat hul potensiaal nie verwesenlik nie, mense wat hul kanse vermors, mense wat opgegee het op die lewe.
Ken jy sulke mense in jou lewe? Is jy dalk self daar?
Indien hierdie dinge God se hart breek, dan behoort ons harte tog ook vir hierdie doel te breek... Indien dit God met deernis vul, behoort dit ook ons harte met deernis te vul.
Dit is maklik om God lief te hê (wanneer ons liefde van Hom terug ontvang), maar nie so maklik en gerieflik om lief te hê soos God nie (wanneer ons nie noodwendig liefde terug ontvang nie). God roep ons om ongemaklike liefde uit te leef en nie net liefde op lekker en gemaklike plekke nie!
Hoe beweeg God se liefde jou van een plek na 'n ander? Liefde vir seer en stukkende mense op seer en stukkende plekke is liefde in aksie!
Hoe kan jy steeds lief wees vir jou man wat die vertrouensverhouding tussen julle verbreek het deur pornografie te kyk of egbreuk te pleeg? Hoe kan jy lief wees vir die persoon wat jou bedrieg het en korrupsie gepleeg het? Hoe kan jy lief wees vir iemand wat onreg aan jou gedoen het? Sien ons nog die onreg en gebrokenheid rondom ons raak en in ander mense? Kyk ons na hulle as gebroke mense in nood van 'n Redder?
Ons kan lief wees vir hulle as ons na hulle kyk deur God se oë en vanuit die perspektief dat hulle heling, herstel, vernuwing, redding, liefde en genade nodig het. Dit is waarvoor God ons roep!
Lees Romeine 9:1-3. Wat staan vir jou uit in hierdie teks?
Hoe kan ek vir iemand lief wees sonder om die waarheid prys te gee?
Dis vreeslik om te dink Paulus sou sy eie gemaksverhouding met Christus opgee ter wille van die openbaring van liefde aan ander... Hoe beweeg hierdie liefde jou tot aksie?
Die beloning om vir ons naaste lief te hê soos wat God ons lief het, is 'n intieme verhouding met God - diep kennis van God. Lees Matteus 5:4.
Die bergrede gee 'n aantal riglyne van hoe om geluk en seën en gemak te ervaar. Maar dit beteken dat ons ongemak moet verduur. Breek jou hart vir die dinge wat God se hart breek? Dan sal jy gelukkig wees, want jy sal God se hart ken en beleef!
God se hart breek vir die seer en pyn wat jy moet beleef! Hoe kan jy leef sodat jy nie God se hart breek nie?
Luister saam na die woorde van die lied Hosanna. "Heal my heart and make it clean. Open my eyes to the things unseen. Show me how to love like You have loved me. Break my heart for what breaks Yours. Everything I am for Your kingdom's cause. As I walk from earth into eternity."
Watter gevoel bring dit by jou op? Hoe beweeg dit jou van 'n gemaklike plek na 'n ongemaklike plek in jou verhoudings? Hoe beweeg dit jou tot aksie?